Dugo se iščekivao nalaz Sportske inspekcije u Dinamu koja je započela s nadzorom i pročešljavanjem dokumenata još ljetos. Prve informacije govore kako su utvrđene određene nepravilnosti i to one na koje se već dugo upozorava...

Udruga Zajedno za Dinamo već dugo vodi bitku s aktualnom maksimirskom upravom i pravnim putem pokušava pokazati kako Dinamo ne funkcionira sukladno zakonu. Značajno joj je pomogao ulazak Sportske inspekcije u Dinamo koja je utvrdila nepravilnosti.

Kao jedna od najvažnijih točaka nepravilnosti utvrđeno je kršenje članka 6. stavka 3. u kojem stoji da unutarnji ustroj udruge mora biti zasnovan na načelima demokratskog zastupanja i demokratskog očitovanja volje članova, prenosi Večernji list.

Prema tom članku značilo bi da upravu kluba mogu imaju pravo birati svi članovi kluba i svi mogu biti birani, a to u Dinamu, prema tvrdnjama ZZD-a, nije slučaj. Kako stoji u nalazu Inspekcije, temeljem ovog je upravnom mjerom nadziranoj pravnoj osobi naređeno uklanjanje utvrđenih nedostataka.

Utvrđeno je i kršenje članka 24., stavka 6. Zakona o sportu prema kojima se ne podnose određena izvješća, a za to je već izdan Prekršajni nalog sukladno Prekršajnom zakonu.

Iz Gradskog kontrolnog ureda su potvrdili kako je zbog potrebe utvrđivanja zapreka za članstvo u tijelima kluba inspekcijski postupak još uvijek u tijeku.

Na, posebno na ovu temu, održanoj konferenciji za medije Zdravo Mamić je obrazložio. "Primjedbe inspekcije su kozmetičke naravi. To ćemo otkloniti i bit ćemo što smo i bili, a to je najuređeniji i najtransparentniji klub u Hrvatskoj. Nalaz sportske inspekcije je najveći mogući kompliment za Dinamo. Zakasnili smo predati dva rješenja, pogreška je naša, no to ćemo i platiti.", te je dodao okupljenim predstavnicima medija:

"Ovo što vidite na papiru je citat zakona, a nama je posebno objašnjeno što točno moramo napraviti da se neke sitnice isprave. Sazvat ćemo Skupštinu, ove članke izmijeniti koje moramo i bit će sve ok. Imamo 60 dana da to napravimo. Kada god ste matirani, vaši urednici i vlasnici, vi nikada nemate pitanja. Ponosni smo da je još jedna važna institucija prošla kroz naš klub. Od onoga što je napisano u Večernjem listu nema ništa nego zrak, dupli zrak."